A BIZOTTSÁG (EU) 2023/173 RENDELETE

(2023. január 26.)

a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található 1-metil-3-(trifluormetil)-1H-pirazol-4-karboxamid (PAM), cikloxidim, ciflumetofen, ciflutrin, metobromuron és pentiopirád szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,

mivel:

(1) A cikloxidim, a ciflumetofen és a pentiopirád tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet III. mellékletének A. része állapítja meg. A ciflutrin tekintetében alkalmazandó MRL-eket az említett rendelet II. és III. melléklete állapítja meg. Az 1-metil-3-(trifluormetil)-1H-pirazol-4-karboxamid (PAM) és a metobromuron tekintetében a 396/2005/EK rendelet nem határozott meg MRL-eket, és mivel ezek a hatóanyagok nem szerepelnek a szóban forgó rendelet IV. mellékletében, esetükben az említett rendelet 18. cikke (1) bekezdésének b) pontjában megállapított 0,01 mg/kg alapértéket kell alkalmazni.

(2) A béta-ciflutrin és a ciflutrin tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (1) bekezdésének megfelelően indokolással ellátott véleményt (2) adott ki. Indokolással ellátott véleményében a Hatóság megerősítette, hogy a szermaradék meghatározása „ciflutrin, beleértve a szerkezeti izomerek egyéb keverékeit is (izomerek összesen)”. Mivel a béta-ciflutrin a ciflutrin ilyen izomere, a ciflutrinra megállapított MRL-ek a béta-ciflutrinra is kiterjednek. E két anyag növényvédő szerekben használt hatóanyagként már nem rendelkezik jóváhagyással az EU-ban. Ezért a Hatóság a növényvédő szerek nem uniós felhasználásai alapján – például a Codex Alimentarius Főbizottság által megállapított, jelenleg érvényes határértékek (Codex maximum residue limits, a Codex által meghatározott maximális szermaradék-határértékek, azaz CXL-ek) és a tagállamok által jelentett import tűréshatárok alapján – végezte el az MRL-ek értékelését. A Hatóság figyelembe vette továbbá a ciflutrin szarvasmarha- és juhféléknek szánt állatgyógyászati készítményekben való engedélyezett alkalmazását, továbbá a 470/2009/EU európai parlamenti és tanácsi rendeletben (3) megállapított MRL-eket. A Hatóság az alma, a körte, a burgonya, az étkezési paprika, a fejes káposzta, a fűszerként használt termések, a fűszerként használt gyökerek és rizómák, a sertés izom-, máj- és veseszövetei, a szarvasmarha izom-, máj- és veseszövetei, a juh izom-, máj- és veseszövetei, a kecske izom-, máj- és veseszövetei, a lófélék izom-, máj- és veseszövetei, a baromfi izom-, máj- és veseszövetei, valamint a lótej és a madártojás esetében az MRL-ek csökkentését ajánlotta. A Hatóság a grépfrút, a narancs, a citrom, a zöldcitrom/lime, a mandarin, a paradicsom, a padlizsán/tojásgyümölcs, a repcemag és a gyapotmag esetében az MRL-ek emelését ajánlotta. A Hatóság továbbá a szójabab, a zsír (sertés-, szarvasmarha-, juh-, kecske- és lófélék zsírszövetei) és a tej (szarvasmarha-, juh- és kecsketej) tekintetében érvényben lévő MRL-ek megtartását ajánlotta, mivel azok esetében elegendő alátámasztó adatot nyújtottak be a helyes mezőgazdasági gyakorlatokra vonatkozóan, és ezen adatok értékelését a Hatóság elvégezte. Mivel nem merül fel a fogyasztókat érintő kockázat, az említett termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében.

(3) A béta-ciflutrin és a ciflutrin karfiol esetében történő felhasználása tekintetében a Hatóság megállapította, hogy a karfiolra érvényes CXL alkalmazása akut kockázatot jelentene a fogyasztókra nézve. Ezért az MRL-t a 0,01 mg/kg alapértékre kell csökkenteni.

(4) A Hatóság megállapította továbbá, hogy az árpa és a búza tekintetében meghatározott MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. Bár ezek az MRL-ek biztonságosnak tekinthetők, felül fogják vizsgálni őket az e rendelet kihirdetését követő két éven belül rendelkezésre álló információk figyelembevételével. Mivel nem merül fel a fogyasztókat érintő kockázat, az árpa és a búza tekintetében a ciflutrinra vonatkozó MRL-eket a Hatóság által megállapított szinten indokolt rögzíteni a 396/2005/EK rendelet II. mellékletében.

(5) A cikloxidim tekintetében érvényes MRL-ekkel kapcsolatban a Hatóság indokolással ellátott véleményt (4) adott ki a 396/2005/EK rendelet 12. cikke (1) bekezdésének megfelelően. A Hatóság az alma, a körte, a kajszibarack, az őszibarack, a csemege- és borszőlő, a gumós zeller, a (friss, hüvelyes) borsó, az olasz édeskömény, az articsóka, a repcemag, a cukorrépagyökér, valamint a baromfi izom-, máj- és veseszövetei esetében az MRL-ek csökkentését ajánlotta. A Hatóság a szamóca, a burgonya, az édesburgonya, a cékla, a torma, a pasztinák/paszternák, a petrezselyemgyökér, a retek, a bakszakáll, a karórépa, a tarlórépa, a fokhagyma, a salotta/mogyoróhagyma, a brokkoli, a karfiol, a kelbimbó, a fejes káposzta, a karalábé, a borsmustár/rukkola, a vörös mustár, a kis levelű termények (a Brassica fajok is), a kövér porcsin, a mangold, a „fűszernövények és ehető virágok”, a (hüvely nélküli) bab, a lencse, a csillagfürt/farkasbab, a mák, a napraforgómag, a mustármag, a gyapotmag, a borágó magja, a szarvasmarha izom-, zsír- és veseszövetei, a juh izom-, zsír- és veseszövetei, a kecske izom-, zsír- és veseszövetei, a lófélék izom-, zsír- és veseszövetei, valamint a tej (szarvasmarha-, juh-, kecske- és lótej) és a madártojás esetében az MRL-ek emelését ajánlotta. A szamóca tekintetében a Hatóság az MRL-nek az e hatóanyagra vonatkozó MRL-eket érintő korábbi, indokolással ellátott véleményével (5) összhangban történő emelését ajánlotta. Mivel az (EU) 2021/976 bizottsági rendelet (6) már foglalkozott ezzel a kérdéssel, az abban a szamócára vonatkozóan megállapított jelenlegi MRL-eket fenn kell tartani. A Hatóság az érvényben lévő MRL-ek megtartását ajánlotta az egyéb olyan termékek tekintetében, amelyek esetében elegendő alátámasztó adatot nyújtottak be a helyes mezőgazdasági gyakorlatokra vonatkozóan, és ezen adatok értékelését a Hatóság elvégezte. Mivel nem merül fel a fogyasztókat érintő kockázat, az említett termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében.

(6) A Hatóság továbbá arra a következtetésre jutott, hogy az újhagyma/zöldhagyma és a téli sarjadékhagyma, a galambbegysaláta, az endívia/széles levelű batáviai endívia, a kerti zsázsa/közönséges borbálafű, valamint az egyéb csírák és hajtások, a közönséges borbálafű/szárazföldi zsázsa, a kukorica és a gyökerekből származó gyógynövényforrázatok tekintetében megállapított MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. Bár ezek az MRL-ek biztonságosnak tekinthetők, felül fogják vizsgálni őket az e rendelet kihirdetését követő két éven belül rendelkezésre álló információk figyelembevételével. Mivel nem merül fel a fogyasztókat érintő kockázat, az említett termékek tekintetében a cikloxidimre vonatkozó MRL-eket a Hatóság által megállapított szinten indokolt rögzíteni a 396/2005/EK rendelet II. mellékletében.

(7) A ciflumetofen tekintetében érvényes MRL-ekkel kapcsolatban a Hatóság indokolással ellátott véleményt (7) adott ki a 396/2005/EK rendelet 12. cikke (1) bekezdésének megfelelően. A Hatóság a „citrusfélék”, a „fán termő héjas gyümölcsűek”, az „almatermésűek”, a kajszibarack, az őszibarack, a csemege- és borszőlő, a szamóca, az azarólgalagonya/franciagalagonya, a kakiszilva/datolyaszilva, a paradicsom, a padlizsán/tojásgyümölcs, az uborka és a komló tekintetében a jelenleg érvényes MRL-ek megtartását ajánlotta, mivel azok esetében elegendő alátámasztó adatot nyújtottak be a helyes mezőgazdasági gyakorlatokra vonatkozóan, és ezen adatok értékelését a Hatóság elvégezte. Mivel nem merül fel a fogyasztókat érintő kockázat, az említett termékek tekintetében az MRL-eket a Hatóság által megállapított szinten indokolt rögzíteni a 396/2005/EK rendelet II. mellékletében.

(8) A Hatóság továbbá arra a következtetésre jutott, hogy a sertés izom-, zsír-, máj- és veseszövetei, a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a lófélék izom-, zsír-, máj- és veseszövetei, valamint a tej (szarvasmarha-, juh-, kecske- és lótej) tekintetében megállapított MRL-ek vonatkozásában egyes információk nem állnak rendelkezésre, és a kockázatkezelők részéről további vizsgálatra van szükség. Bár ezek az MRL-ek biztonságosnak tekinthetők, felül fogják vizsgálni őket az e rendelet kihirdetését követő két éven belül rendelkezésre álló információk figyelembevételével. Mivel nem merül fel a fogyasztókat érintő kockázat, az említett termékek tekintetében a ciflumetofenre vonatkozó MRL-eket a Hatóság által megállapított szinten indokolt rögzíteni a 396/2005/EK rendelet II. mellékletében.

(9) A metobromuron tekintetében érvényes MRL-ekkel kapcsolatban a Hatóság indokolással ellátott véleményt (8) adott ki a 396/2005/EK rendelet 12. cikke (1) bekezdésének megfelelően. A Hatóság a szermaradék meghatározásának a következőre való módosítását javasolta: metobromuron és 4-brómfenilkarbamid összesen, metobromuronban kifejezve.

(10) A Hatóság megállapította, hogy a szamóca, a burgonya, a sárgarépa, a pasztinák/paszternák, a galambbegysaláta, a spenótfélék, a vízitorma, a zellerlevél, a petrezselyemlevél/metélőpetrezselyem, a zsálya, a kakukkfű, a bazsalikom, valamint ehető virágok, a (hüvelyes) bab, a (hüvely nélküli) bab, a spárga, az olasz édeskömény, a bab, a borsó, a napraforgómag, a szójabab, a sertés izom-, zsír-, máj- és veseszövetei, a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a lófélék izom-, zsír-, máj- és veseszövetei, valamint a tej (szarvasmarha-, juh-, kecske- és lótej) tekintetében megállapított MRL-ekkel kapcsolatban bizonyos információk nem álltak rendelkezésre, és a kockázatkezelők részéről további vizsgálatra van szükség. Bár ezek az MRL-ek biztonságosnak tekinthetők a fogyasztókra nézve, felül fogják vizsgálni őket az e rendelet kihirdetését követő két éven belül rendelkezésre álló információk figyelembevételével. Mivel nem merül fel a fogyasztókat érintő kockázat, az említett termékek tekintetében a metobromuronra vonatkozó MRL-eket a Hatóság által megállapított szinten indokolt rögzíteni a 396/2005/EK rendelet II. mellékletében.

(11) A pentiopirád tekintetében érvényes MRL-ekkel kapcsolatban a Hatóság indokolással ellátott véleményt (9) adott ki a 396/2005/EK rendelet 12. cikke (1) bekezdésének megfelelően. Az állati eredetű termékek tekintetében a Hatóság két külön szermaradék-meghatározást javasolt („pentiopirád” és „1-metil-3-(trifluormetil)-1H-pirazol-4-karboxamid”) annak érdekében, hogy lefedje az állati eredetű termékekben található pentiopirád felhasználásából származó PAM metabolit előfordulását is. A Hatóság a kajszibarack, az őszibarack és a zab esetében az MRL-ek csökkentését ajánlotta. A Hatóság a rozs és a búza esetében az MRL-ek csökkentését ajánlotta. A Hatóság az érvényben lévő MRL-ek megtartását ajánlotta az egyéb olyan termékek tekintetében, amelyek esetében elegendő alátámasztó adatot nyújtottak be a helyes mezőgazdasági gyakorlatokra vonatkozóan, és ezen adatok értékelését a Hatóság elvégezte. Mivel nem merül fel a fogyasztókat érintő kockázat, az említett termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében.

(12) A Hatóság továbbá arra a következtetésre jutott, hogy az újhagyma/zöldhagyma és a téli sarjadékhagyma, a galambbegysaláta, a fejes saláta, a kerti zsázsa/közönséges borbálafű, valamint egyéb csírák és hajtások, a közönséges borbálafű/szárazföldi zsázsa, a borsmustár/rukkola, a vörös mustár, a kis levelű termények (a Brassica fajok is), a spenótfélék, a kövér porcsin, a mangold, a turbolya, a metélőhagyma, a kardonna/szúrós articsóka, a szárzeller, az olasz édeskömény, a póréhagyma, a rebarbara, a gyapotmag, az árpa és a cirok tekintetében megállapított MRL-ek vonatkozásában egyes információk nem állnak rendelkezésre, és a kockázatkezelők részéről további vizsgálatra van szükség. Bár ezek az MRL-ek biztonságosnak tekinthetők, felül fogják vizsgálni őket az e rendelet kihirdetését követő két éven belül rendelkezésre álló információk figyelembevételével. Mivel nem merül fel a fogyasztókat érintő kockázat, az említett termékek tekintetében a pentiopirádra vonatkozó MRL-eket a Hatóság által megállapított szinten indokolt rögzíteni a 396/2005/EK rendelet II. mellékletében.

(13) A pentiopirád fő metabolitját, a PAM-ot illetően a Hatóság a haszonállatokban előforduló pentiopirádra irányuló anyagcsere-vizsgálatok alapján azt ajánlotta, hogy az állati eredetű termékeket érintő MRL-eket a kimutatási határnak (LOD) megfelelő értéken állapítsák meg. A növényi eredetű termékek tekintetében a Hatóság nem javasolt MRL-eket, mivel a szóban forgó metabolit a növényi eredetű termékek esetében nem releváns. Mi több, a PAM növényi eredetű termékekben természetes módon előfordulhat, ezért nem helyénvaló az MRL-t 0,01 mg/kg alapértékben meghatározni. Ezért helyénvaló a II. mellékletben egyértelművé tenni, hogy a PAM-ra vonatkozó 0,01 mg/kg alapérték a növényi eredetű termékek esetében nem alkalmazandó. Mivel nem merül fel a fogyasztókat érintő kockázat, az MRL-eket a Hatóság által megállapított szinten indokolt rögzíteni a 396/2005/EK rendelet II. mellékletében. A Hatóság indokolással ellátott véleményeiben értékelte a meglévő CXL-eket. Az MRL-ek meghatározásakor a Bizottság figyelembe vette az uniós fogyasztókra nézve biztonságosnak tekinthető CXL-eket.

(14) Azon termékek tekintetében, amelyeken a szóban forgó növényvédő szer használata nem engedélyezett az Unióban, és amelyekre vonatkozóan nincs hatályban importtolerancia vagy CXL, az MRL-eket a kimutatási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti 0,01 mg/kg alapértéken kell megállapítani.

(15) A Bizottság konzultált a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e egyes kimutatási határértékek kiigazítása. Ezek a laboratóriumok az e rendelet hatálya alá tartozó valamennyi hatóanyag tekintetében olyan termékspecifikus kimutatási határértékeket javasoltak, amelyek analitikailag megvalósíthatók.

(16) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat. A 396/2005/EK rendeletet ezért ennek megfelelően módosítani kell.

(17) A PAM, a cikloxidim, a ciflumetofen, a ciflutrin, a metobromuron és a pentiopirád esetében – a termékek zavartalan forgalmazásának, feldolgozásának és fogyasztásának lehetővé tétele érdekében – ez a rendelet nem alkalmazandó azokra a termékekre, amelyeket a módosított MRL-ek érvénybe lépése előtt állítottak elő az Unióban vagy hoztak be az Unió területére, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(18) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó követelmények teljesítésére.

(19) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és III. melléklete e rendelet mellékletének megfelelően módosul.

2. cikk A termékekben és azok felületén található PAM, cikloxidim, ciflumetofen, ciflutrin, metobromuron és pentiopirád vonatkozásában a 396/2005/EK rendelet továbbra is az e rendeletben szereplő módosítások nélkül alkalmazandó azon termékek esetében, amelyeket 2023. augusztus 16. előtt állítottak elő az Unióban vagy hoztak be az Unió területére.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2023. augusztus 16-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2023. január 26-tól. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005 (Indokolással ellátott vélemény a béta-ciflutrin és a ciflutrin tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2021;19(9):6837.

(3) Az Európai Parlament és a Tanács 470/2009/EK rendelete (2009. május 6.) az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről, és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról (HL L 152., 2009.6.16., 11. o.).

(4) Európai Élelmiszerbiztonsági Hatóság; Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005 (Indokolással ellátott vélemény a cikloxidim tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2020; 18(1):5962.

(5) Reasoned Opinion on the modification of the existing maximum residue level for cycloxydim in strawberries (Indokolással ellátott vélemény a cikloxidimre a szamóca vonatkozásában megállapított jelenlegi MRL módosításáról). EFSA Journal 2018;16(8):5404.

(6) A Bizottság (EU) 2021/976 rendelete (2021. június 4.) a 396/2005/EK európai parlamenti és tanácsi rendelet II., III., és IV. mellékletének a bizonyos termékekben, illetve azok felületén található cikloxidim, mepikvát, Metschnikowia fructicola NRRL Y-27328 törzs és prohexadion megengedett szermaradék-határértéke tekintetében történő módosításáról (HL L 216., 2021.6.18., 1. o.).

(7) Európai Élelmiszerbiztonsági Hatóság; Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005 (Indokolással ellátott vélemény a ciflumetofen tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2021;19(8):6812.

(8) Európai Élelmiszerbiztonsági Hatóság; Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005 (Indokolással ellátott vélemény a metobromuron tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2021;19(9):6841.

(9) Európai Élelmiszerbiztonsági Hatóság; Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005 (Indokolással ellátott vélemény a pentiopirád tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról). EFSA Journal 2021; 19(9):6810.